Шотландия ще загуби 8.5 процента от брутния си вътрешен продукт при " твърд " Брекзит Никола Стърджън Брутният вътрешен продукт ( БВП ) на Шотландия ще се свие с 8.5 процента , ако Великобритания напусне Европейския съюз без споразумение за търговията ( т . нар . твърд Брекзит ) , като ще се лиши от достъпа до единния пазар на ЕС и ще бъде принудена да плаща вносни мита според тарифите на Световната търговска организация ( СТО ) . Това заяви вчера първият министър на Шотландия Никола Стърджън , цитирана от световните агенции . Стърджън опита да засили натиска върху британското правителство да остане в единния пазар след излизането от ЕС , подчертавайки , че все по - голямо политическо мнозинство подкрепя такава сделка , отбелязва " Ройтерс " . Спадът на БВП с 8.5 процента или с 12.7 млрд . паунда до 2030 година е равнозначен на това , всеки жител на Шотландия годишно да губи по 2300 паунда ( 3100 долара ) , каза тя пред " Скай нюз " . По думите й при сключване на споразумение за свободна търговия между Великобритания и ЕС загубите ще се свият до 6.1 процента от БВП , информира ТАСС . Стърджън , която при референдума от юни 2016 г . подкрепяше кампанията за оставане в ЕС , призова британското правителство да заеме , " най - малко вредната " позиция за Шотландия и Обединеното кралство като цяло . " Ако трябва да се продължи с Брекзит , то оставането в единния пазар е единствената възможност , която има смисъл " , каза първият министър пред медии , представяйки оценката за последиците от Брекзит . Великобритания обаче загуби месеци през първата фаза на преговорите , само за да капитулира пред исканията на ЕС и трябва да действа по - реалистично при възобновяването на преговорите за бъдещото търговско споразумение през март , допълни тя , цитирана от " Ройтерс " . / БТА